
VENDIM
Nr. 46, datë 10.2.2023

PËR DHËNIEN E MANDATIT TË DEPUTETIT TË KUVENDIT TË SHQIPËRISË, KANDIDATIT TË LISTËS SHUMEMËRORE TË KOALICIONIT “PARTIA DEMOKRATIKE – ALEANCA PËR NDRYSHIM”, PARTIA PËR DREJTËSI INTEGRIM DHE UNITET(PDIU) QARKU VLORË, Z. GËZIM NURI ADEMAJ

Në mbështetje të neneve 19, pikat 1, shkronjat “i”, “n” e 2, 163 pika 7, 164 pika 2, të ligjit nr. 10019, datë 29.12.2008, “Kodi Zgjedhor i Republikës së Shqipërisë”, të ndryshuar, të nenit 11, të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”, dhe të kreut V, të vendimit nr. 17/2016, të Kuvendit, “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015, ‘Për garantimin e integritetit të personave që zgjidhen, emërohen ose ushtrojnë funksione publike’”, pasi shqyrtova dokumentacionin përkatës,

VËREJ:

Me shkresën nr. 151/3 prot., datë 31.1.2023, Kuvendi i Republikës së Shqipërisë, ka njoftuar Komisionin Qendror të Zgjedhjeve për krijimin e vakancës në Kuvendin e Republikës së Shqipërisë, vakancë kjo e krijuar si pasojë e dorëheqjes nga mandati i deputetit, të z. Fation Sulo Veizaj i propozuar nga Partia Demokratike i zgjedhur në zonën zgjedhore, qarku Vlorë, propozuar nga koalicioni “Partia Demokratike-Aleanca për Ndryshim”.
Koalicioni “Partia Demokratike-Aleanca për Ndryshim”, është regjistruar si subjekt zgjedhor për zgjedhjet për Kuvendin e Republikës së Shqipërisë, me vendimin e Komisionerit Shtetëror të Zgjedhjeve nr. 107, datë 2.3.2021.
Komisioni Rregullator me vendimin nr. 21, datë 13.7.2021, shpalli rezultatin përfundimtar të zgjedhjeve për Kuvendin e Republikës së Shqipërisë të zhvilluara në datë 25.4.2021. 
Komisioneri Shtetëror i Zgjedhjeve nëpërmjet vendimit nr. 415, datë 23.6.2021 miratoi shpërndarjen e mandateve midis subjekteve zgjedhore, përcaktimin e kandidatëve fitues, si dhe rirenditjen e kandidatëve të cilët nuk kanë përfituar mandat në bazë të numrit të votave parapëlqyese në zonën zgjedhore, qarku Vlorë, për zgjedhjet për Kuvendin e Republikës së Shqipërisë të datës 25.4.2021. 
Sipas këtij vendimi koalicioni “Partia Demokratike-Aleanca për Ndryshim” për zonën zgjedhore, qarku Vlorë, për zgjedhjet për Kuvendin e Republikës së Shqipërisë të datës 25 Prill 2021, ka fituar 4 (katër) mandate. 
Rezulton se lista shumemërore e koalicionit “Partia Demokratike-Aleanca për Ndryshim”, në zonën zgjedhore, qarku Vlorë, i plotëson të gjitha kriteret e përcaktuara në nenin 67 të Kodit Zgjedhor, duke përfshirë dhe kriterin e gjinisë.
Zëvendësimi i vakancës do të bëhet në mbështetje të nenit 164 pika 2, të Kodit Zgjedhor si dhe vendimit nr. 415, datë 23.6.2021 të Komisionerit Shtetëror të Zgjedhjeve në të cilin është miratuar rirenditja e kandidatëve, të cilët nuk kanë përfituar mandat në bazë të numrit të votave parapëlqyese.
Sipas këtij vendimi, rezulton se, kandidatit të cilit i kalon mandati i deputetit, është kandidati me numër rendor 5 (pesë), z. Gëzim Nuri Ademaj i cili i përket Partisë për Drejtësi, Integrim dhe Unitet (PDIU), pjesë e koalicionit “Partia Demokratike-Aleanca për Ndryshim”.
Me shkresën nr. 521/1 prot., datë 3.2.2023, Komisioni Qendror i Zgjedhjeve i është drejtuar kandidatit për deputet, të listës shumemërore të koalicionit “Partia Demokratike-Aleanca për Ndryshim”, në zonën zgjedhore, qarku Vlorë, z. Gëzim Nuri Ademaj, me kërkesë për plotësim dokumentacioni.
Referuar nenit 11, të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”, vetëdeklarimi dhe verifikimi i kushteve të të dhënave në përputhje me këtë ligj, kryhet për çdo kandidat të listës shumemërore për zgjedhjet pararendëse për Kuvendin të cilit i takon të marrë mandatin e deputetit për vendin vakant.
Kandidati për deputet, z. Gëzim Nuri Ademaj, ka plotësuar e depozituar formularin e vetëdeklarimit, me numër 7 unik, në Komisionin Qendror të Zgjedhjeve, si organi kompetent për administrimin, verifikimin, zbatimin e ndalimeve për zgjedhjen dhe emërimin në funksionin publik, ku përfshihet dhe funksioni i deputetit.
Nga verifikimi i formularit të vetëdeklarimit, të kandidatit për deputet, në zonën zgjedhore, qarku Vlorë, për Kuvendin e Shqipërisë, z. Gëzim Nuri Ademaj, rezulton se ka deklaruar:
- Në rubrikën III “TË DHËNA MBI GJËNDJEN GJYQËSORE TË PERSONIT”.
1. Pyetjes 5. “A është caktuar ndaj jush ndonjëherë masë shtrënguese e sigurisë personale, në fuqi ose jo? subjekti vetëdeklarues është përgjigjur “ Po”, duke deklaruar se:
“Është caktuar masa e detyrimit për tu paraqitur në policinë gjyqësore”. Po kështu ka deklaruar se masa shtrënguese është revokuar. Në po këtë rubrikë ka deklaruar se në vitin 2005, Gjykata e Apelit Vlorë e ka shpallur të pafajshëm, për veprën penale të cilën nuk e ka deklaruar në formular.
Pas verifikimeve të kryera, referuar pikës 2, të kreut V, të vendimit nr. 17/2016 të Kuvendit konstatoj se, të dhënat e kandidatit për deputet, në zonën zgjedhore, qarku Vlorë, për Kuvendin e Shqipërisë, z. Gëzim Nuri Ademaj, nuk përbëjnë kusht për moszgjedhjen e kandidatit në funksionin e Deputetit në Kuvendin e Shqipërisë.
Komisioni Qendror i Zgjedhjeve në zbatim të ligjit nr. 138/2015 dhe kreut V, pika 2, shkronja “b” dhe pika 3, shkronja “c”, të vendimit të Kuvendit nr. 17/2016, me shkresën nr. 683 prot., datë 7.2.2023 ka kërkuar informacion nga zyra e gjendjes civile dhe me shkresën nr. 682 prot., datë 7.2.2023 ka kërkuar informacion nga zyra e gjendjes gjyqësore për z. Gëzim Nuri Ademaj, si dhe ka bërë publikimin e formularit të vetëdeklarimit në faqen zyrtare të internetit. 
Drejtoria e Përgjithshme e Gjendjes Civile, ka dërguar informacion në Komisionin Qendror të Zgjedhjeve, për verifikimin e përbërësve të gjendjes civile për kandidatin për deputet në Kuvendin e Republikës së Shqipërisë në zonën zgjedhore, qarku Tiranë, z. Gëzim Nuri Ademaj, ku konstatohet se kandidati nuk ka ndryshime në përbërësit e gjendjes civile.
Drejtoria e Përgjithshme e Gjendjes Gjyqësore, ka dërguar në Komisionin Qendror të Zgjedhjeve, verifikimin e gjendjes gjyqësore për kandidatin për deputet, në Kuvendin e Republikës së Shqipërisë në zonën zgjedhore, qarku Tiranë, z. Gëzim Nuri Ademaj, ku konstatohet se kandidati nuk është i dënuar me vendim penal të formës së prerë.
Pas verifikimeve të kryera, referuar pikës 2, të kreut V, të vendimit nr. 17/2016 të Kuvendit konstatoj se të dhënat e kandidatit për deputet, në zonën zgjedhore, qarku Vlorë, për Kuvendin e Republikës së Shqipërisë, z. Gëzim Nuri Ademaj, nuk përbëjnë kusht për moszgjedhjen e kandidatit në funksionin e deputetit në Kuvendin e Republikës së Shqipërisë.
Për sa më sipër, mandati i ndërprerë i deputetit z. Fation Sulo Veizaj, i përket kandidatit vijues në listën shumemërore të koalicionit “Partia Demokratike-Aleanca për Ndryshim”, Partia për Drejtësi, Integrim dhe Unitet (PDIU) në zonën zgjedhore, Vlorë, i renditur me numër rendor 05 (pesë), z. Gëzim Nuri Ademaj.


PËR KËTO ARSYE,

Bazuar në nenet 19, pikat 1, shkronjat “i”, “n” e 2, 163 pika 7,  164 pika 2, të ligjit nr. 10019, datë 29.12.2008, “Kodi Zgjedhor i Republikës së Shqipërisë”, të ndryshuar, në nenin 11, të ligjit nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”, dhe në kreun V, të vendimit nr. 17/2016, të Kuvendit, “Për përcaktimin e rregullave të detajuara mbi zbatimin e ndalimeve të parashikuara në ligjin nr. 138/2015, “Për garantimin e integritetit të personave që zgjidhen, emërohen ose ushtrojnë funksione publike”,

VENDOS:

1. Dhënien e mandatit të deputetit të Kuvendit të Republikës së Shqipërisë, kandidatit të radhës në listën shumemërore të koalicionit “Partia Demokratike-Aleanca për Ndryshim”, Partia për Drejtësi, Integrim dhe Unitet (PDIU) në zonën zgjedhore, qarku Vlorë, z. Gëzim Nuri Ademaj.
2. Kundër këtij vendimi mund tё bёhet ankim nё Komisionin e Ankimimeve dhe Sanksioneve brenda 3 (tre) ditёve nga hyrja e tij në fuqi. 
3. Ky vendim hyn në fuqi menjëherë dhe botohet në Fletoren Zyrtare.

